**Katzrin** (hepr. ‏קַצְרִין‬‎) on kaupunki Israelin miehittämän Golanin kukkuloiden alueella. Nykyinen kaupunki on perustettu vuonna 1977 Israelin päättäessä siirtokuntien perustamisesta Syyrialta vallatuille Golanin kukkuloille. Vuoden 2019 lopussa Katzrinin asukasluku oli 7 297.

Historia
--------

Katzrinin synagogan rauniot.
Nykyisen Katzrinin alueelle rakennettiin asutusta hellenistisellä kaudella ja se kasvoi huomattavasti Rooman valtakunnan ja Bysantin valtakunnan aikana. Katzrin mainitaan historiallisissa juutalaisissa lähteissä ja Katzrinista löydetyt rauniot yhdistettiin lähteiden Katzriniin 1800-luvulla. Katzrin arkeologisiin löytöihin kuuluvat esimerkiksi kolikkokätköt. Yhteen 300-luvulla tehtyyn kätköön kuului 9 000 kolikkoa. Kätköjen tekeminen liittyi kolikkojen arvon inflaatioon ja ne toimivat mahdollisesti hyvän onnen tuojina. Vuonna 1967 löydettiin myös Katzrinin vanhan synagogan rauniot. Synagoga rakennettiin 300- tai 400-luvulla ja sitä laajennettiin huomattavasti 500-luvulla. Synagogaa käytettiin vielä alueen muslimivalloituksen jälkeen, mutta se tuhoutui ilmeisesti myös muun kylän tuhonneessa maanjäristyksessä vuonna 749. Katzrin taantui, kunnes se hylättiin lopullisesti mamelukkien valtakaudella 1200–1300-luvulla.

Nykyinen Katzrin perustettiin vuonna 1977 Israelin päätettyä perustaa siirtokuntia Syyriaan kuuluvalle, mutta Israelin miehittämälle Golanin kukkuloille. Alue oli vallattu kuuden päivän sodan aikana vuonna 1967. Oma kuntansa Katzrinista tuli vuonna 1979. Uuden siirtokunnan tarkoituksena oli luoda kaupunkikeskus, josta tarjottaisiin palveluja alueen maaseutuyhteisöille ja sotilastukikohdille. Katzrin rakennettiin noin 20 000:n asukkaan tarpeita ajatellen, mutta kaupunki on kasvanut hitaasti ja sen asukasluku on jäänyt reilusti alle alkuperäisen suunnitelman.

Talous
------

Golan Heights Wirery.
Katzrinissa sijaitsee Golan Heights Winery -viinitila ja Eden-mineraalivesipullottamo. Katzrinia onkin markkinoitu viinin ja veden kaupunkina. Kaupungin muuhun teollisuuteen lukeutuu esimerkiksi elektroniikka- ja muoviteollisuutta.

Väestö
------

Katzrinin asukasluku vuoden 2019 lopussa oli 7 297. Vuonna 2002 sen asukasluku oli 6 280. Monet kaupungin asukkaista ovat muuttajia entisen Neuvostoliiton alueelta.

Nähtävyyksiä
------------

Golanin arkeologinen museo Katzrinissa.
Katzrinissa sijaitsee Golanin arkeologinen museo. Museossa on esillä alueelta tehtyjä arkeologisia löytöjä sekä audiovisuaalinen esitys Golanin kukkuloilla sijainneesta Gamlan juutalaiskaupungista, jonka asukkaat taistelivat roomalaisia vastaan Gamlan piirityksessä ensimmäisellä vuosisadalla.

Lähteet
-------

1. 1 2  Population in the Localities 2019 (xls) Israel Central Bureau of Statistics. Viitattu 9.1.2021.
2. ↑  Archaeology in Israel: Katzrin *Jewish Virtual Library*. American-Israeli Cooperative Enterprise. Viitattu 22.4.2018. (englanniksi)
3. 1 2 3 4  Fred Skolnik ja Michael Berenbaum: *Encyclopaedia Judaica Volume 12 Kat-Lie*, s. 46. Thomson Gale, 2007. ISBN 978-0-02-865928-2. (englanniksi)
4. 1 2  Keshet Rosenblum: The Golan Heights Come Down to Earth *Haaretz*. Viitattu 23.4.2018. (englanniksi)
5. ↑  The archaeological Museum in Katzrin in the Golan *World tourism info*.  Arkistoitu 26.2.2021. Viitattu 9.1.2021.

Aiheesta muualla
----------------

* Kuvia tai muita tiedostoja aiheesta **Katzrin** Wikimedia Commonsissa